XL.  Bona, possessiones et immunitates S. Germain de Pratis confirmat.   (Laterani, Jan. 31.) [BOUILLARD,  Hist. de Saint-Germain des Prex,  Pr., p. 38.]
ANASTASIUS episcopus, servus servorum Dei, dilectis filiis JOSFREDO abbati Sancti Germani Parisiensis urbis quondam episcopi, ejusque fratribus tam praesentibus quam futuris regularem vitam professis, in perpetuum.
Effectum justa postulantibus indulgeri et vigor aequitatis et ordo exigit rationis, praesertim quando petentium voluntatem et pietas adjuvat, et veritas non relinquit. Eapropter, dilecti in Domino filii, vestris justis postulationibus clementer annuimus et monasterium Beati Germani de Pratis in quo divino mancipati estis obsequio, sub beati Petri et nostra protectione suscipimus, et praesentis scripti privilegio annuimus. Statuentes ut quascunque possessiones, quaecunque bona, idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. Praeterea omnem libertatem seu dignitatem quae a Childeberto, Clotario et aliis Francorum regibus monasterio vestro collata est, et eorum privilegiis confirmata, vobis et per vos ecclesiae vestrae auctoritate apostolica confirmamus et ratam perpetuis temporibus permanere sancimus. Praecipimus autem ut chrisma, oleum sanctum, consecrationes, ordinationes et quaecunque vobis ex pontificali fuerint ministerio necessaria a nullo catholico episcopo vobis vestrisque successoribus denegentur. Sane, missas, ordinationes, stationes ab omni episcopo vel clero Parisiensis Ecclesiae in eodem monasterio praeter voluntatem abbatis vel congregationis fieri prohibemus. Nec habeant potestatem ibi aliquid operandi, sed nec divina ipsis officia interdicere, nec excommunicare, nec ad synodum vocare abbatem aut monachos, presbyteros aut clericos ecclesiarum ipsius loci facultatem damus. Adjicimus etiam ut in parochialibus ecclesiis quas tenetis, presbyteri per vos eligantur et episcopo praesententur; quibus si idonei fuerint, episcopus animarum curam committet, ut de plebis quidem cura ei respondeant, vobis autem pro rebus temporalibus ad monasterium pertinentibus debitam subjectionem impendant. Omnis autem abbas, dilecte in Domino fili Josfrede, qui post te a congregatione commissi tibi coenobii secundum Regulam Beati Benedicti electus fuerit, a Romano pontifice vel a quo maluerit catholico episcopo gratiam et communionem sedis apostolicae habente benedictionem accipiat. Decernimus ergo, ut nulli omnino hominum liceat supradictum monasterium temere perturbare, aut ejus possessiones auferre, vel ablatas retinere, minuere seu aliquibus vexationibus fatigare, sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva nimirum apostolicae sedis auctoritate. Si qua igitur, etc. Ego Anastasius catholicae Ecclesiae episcopus sig. Ego Imarus Tusculanus episcopus sig. Ego Octavianus presbyter cardinalis tituli Sanctae Ego Hugo Ostiensis episcopus sig. Ego Gregorius presbyter cardinalis tituli Calixti sig. Ego Guido presbyter cardinalis tituli S. Chrysogoni sig. Ego Hubaldus presbyter cardinalis tituli Sanctae Praxedis sig. Ego Aribertus presbyter cardinalis tituli sanctae Anastasiae sig. Ego Julius presbyter cardinalis tituli Sancti Marcelli sig. Ego Guido presbyter cardinalis tituli Pastoris sig. Caeciliae sig. Ego Otto diaconus cardinalis Sancti Georgii ad Velum Aureum sig. Ego Rodulfus diaconus cardinalis sanctae Luciae in Septa Solis sig. Ego Gregorius diaconus cardinalis Sancti Angeli sig. Ego Guido cardinalis Sanctae Mariae in Porticu sig. Ego Odo diaconus cardinalis Sancti Nicolai in Carcere Tulliano sig. Datum Laterani, per manum Rolandi sanctae Romanae Ecclesiae presbyteri cardinalis et cancellarii, II Kal. Februarii, indictione VI, Incarnationis Dominicae 1153, pontificatus vero domni Anastasii papae IV anno I.